Isosten hankkiminen on ollut tänä kesänä haasteellista esimerkiksi Kemijärven seurakunnassa. Poikaisosia on hankittu Turusta ja Tampereelta. Myös hyvinkääläinen Tuomas Pouta kertoo lähtevänsä tänä kesänä Kemijärvelle.

- Kaverit hehkutti, että Kemijärvellä on vain vähän isospoikia ja jotkut joutuvat kahdelle leirille ihan putkeen. Se on aika rankkaa fyysesti ja psyykkisestikin. Ajattelin, että mä voisin lähteä kun kaveritkin on siellä.

Pouta on muuttanut reilu vuosi sitten Kemijärveltä Hyvinkäälle. Matkustaminenkaan ei haittaa, sanoo Pouta.

- Ei se matkanteko paha ole kun on koko ikänsä käynyt pohjoisesta etelässä. Se on jo verissä.

Isospoikien määrään Tuomas Pouta arvioi vaikuttavan sen, että isosena oleminen ei ole tarpeeksi katu-uskottavaa.

- Kyllähän siitä kommenttia kuulee aina. Varmaan se poikien kohdalla vaikuttaa.

Poikia tarjolla entistä vähemmän

Kemijärven seurakunnan nuorisotyönohjaaja Julius Säteri kertoo, että poikaisosten määrässä on tänä kesänä ollut lasku.

- Heitä ei tahdo leireille omasta takaa löytyä. Onneksi meillä on olemassa hyvät yhteydet muihin seurakuntiin ja sitä kautta voidaan saada isosia myös meidän leireille.

Myös Pellon seurakunnan pastori Paula Hagel kertoo, että erityisesti poika-isosten hankkiminen on ollut haasteellista. Tänä kesänä isosjoukkoa Pellossa täydensi rovaniemeläinen vapaaehtoiseksi ilmoittautunut poika. Pelkosennimen seurakunnasta kerrotaan puolestaan, että isosia saatiin tänä kesänä leirille vain kaksi, vaikka useampiakin olisi mielellään otettu.

Lähteet: YLE Uutiset/ Suvi Sikstus